V. Palko, minister vnútra SR: (2003-09-10):
V predkladanom návrhu novely zákona č. 315 sa navrhuje neuplatniť v roku 2004 ďalší plat príslušníkom Hasičského a záchranného zboru a zároveň posunúť účinnosť nároku na vyšší hodnostný príplatok tohto zboru od 1. januára 2005. Tým dôjde v štátnom rozpočte na mzdách v roku 2004 k úspore v sume zhruba 148 mil. korún. Vláda na svojom zasadnutí 21. augusta tohto roku schválila uznesením tento návrh zákona a odporučila ho predložiť na rokovanie Národnej rady do prvého čítania. Ďakujem. Z. Martináková, podpredsedníčka NR SR: Ďakujem, pán minister. Prosím, aby pred poslancov predstúpil spravodajca, ktorého určil navrhnutý gestorský výbor pre verejnú správu, pán poslanec Karol Mitrík. K. Mitrík, poslanec: Vážená pani podpredsedníčka, kolegyne, kolegovia, predseda Výboru Národnej rady Slovenskej republiky pre verejnú správu ma určil za spravodajcu k vládnemu návrhu zákona, ktorým sa mení a dopĺňa zákon č. 315 Z. z. o Hasičskom a záchrannom zbore v znení neskorších predpisov (tlač 349). V súlade s § 73 ods. 1 o rokovacom poriadku podávam v prvom čítaní spravodajskú informáciu o predmetnom vládnom návrhu. Konštatujem, že predmetný návrh spĺňa z formálnoprávnej stránky všetky náležitosti uvedené v zmysle § 67 a 68 zákona Národnej rady č. 350 o rokovacom poriadku. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje množstvo informácií. Návrh sa nedotýka prioritných oblastí uvedených v čl. 70 Európskej dohody o pridružení a čl. 81 upravujúcom oblasť životného prostredia. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že uvedený vládny návrh zákona prerokuje v druhom čítaní. V súlade s rozhodnutím predsedu Národnej rady z 25. augusta 2003 č. 344 a podľa § 71 rokovacieho poriadku Národnej rady navrhujem, aby tento návrh zákona prerokovali výbory: Ústavnoprávny výbor Národnej rady, Výbor Národnej rady Slovenskej republiky pre verejnú správu, Výbor Národnej rady Slovenskej republiky pre sociálne veci a bývanie a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre verejnú správu. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Skončil som. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne nemám žiadnu prihlášku do rozpravy. Prosím, dámy a páni, aby ste, ak máte záujem, sa prihlásili ústne. Uzatváram možnosť hlásiť sa ústne do rozpravy a vyhlasujem všeobecnú rozpravu za skončenú. Na programe je prvé čítanie o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia policajtov a vojakov v roku 2003 . Vládny návrh zákona máte ako tlač 340. Návrh na jeho pridelenie na prerokovanie výborom máte v rozhodnutí pod číslom 335. Prosím, aby tento návrh zákona uviedol pán minister vnútra Vladimír Palko.